Diari Oficial de la Generalitat Valenciana


Sumari del DOGV 4454, del 06-03-2003 (2003/2752)

LLEI 5/2003, de 28 de febrer, de la Generalitat, de modificació de l'article 18 de la llei 6/1998, de 22 de juny, de la generalitat valenciana, d'ordenació farmacèutica de la comunitat valenciana.
----------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2003/02/28/5/dof/vci/html**

### Dades del document

Número de DOGV
:   4454

Data del DOGV
:   06-03-2003

Secció del DOGV
:   I. DISPOSICIONS GENERALS

Número del document
:   2003/2752


Data del document
:   28-02-2003

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * legislació farmacèutica
    * farmacèutic
    * legislació
    * acte administratiu
    * procediment administratiu
    * farmacologia

LLEI 5/2003, de 28 de febrer, de la Generalitat, de modificació de l'article 18 de la llei 6/1998, de 22 de juny, de la Generalitat Valenciana, d'Ordenació Farmacèutica de la Comunitat Valenciana. [2003/2752]
  
Sia notori i manifest a tots els ciutadans que les Corts Valencianes han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:
  
PREÀMBUL
  
El marc normatiu de la Llei 6/1998, de 22 de juny, d'Ordenació Farmacèutica de la Comunitat Valenciana, en relació amb els criteris que han de regir per a la selecció dels farmacèutics que aspiren a obtindre l'autorització per a l'obertura d'una nova oficina de farmàcia en l'àmbit de la Comunitat Valenciana, ha de tindre l'objectiu d'adequar els farmacèutics al perfil ideal, quant a experiència, formació i coneixement de l'entorn sociosanitari en el qual hauran d'exercir la seua activitat professional els farmacèutics seleccionats.
  
L'oficina de farmàcia, com a establiment sanitari d'atenció farmacèutica més pròxim a la població, dota d'especial importància la selecció del professional que ha d'estar-ne al càrrec, i per això cal establir les bases necessàries perquè els farmacèutics que exerciran la seua professió en les oficines de farmàcia de la Comunitat Valenciana puguen oferir a l'usuari la millor atenció farmacèutica possible.
  
Ateses la normativa específica que regula el sector a la Comunitat Valenciana i les especials característiques sociodemogràfiques i d'atenció sanitària, es considera que el seu coneixement, tant en un nivell teòric com en un nivell de pràctica professional, ha de tindre rellevància entre els distints apartats que hagen de valorar-se per a l'adjudicació de les autoritzacions d'obertura de noves oficines de farmàcia.
  
Article únic
  
Es modifica l'article 18 de la Llei 6/1998, de 22 de juny, de la Generalitat Valenciana, d'Ordenació Farmacèutica de la Comunitat Valenciana, que tindrà la redacció següent:
  
«1. Per a l'autorització d'oficines de farmàcia, s'establirà reglamentàriament un procediment administratiu específic, que podrà iniciar-se d'ofici per part de la Conselleria de Sanitat, o a sol·licitud de les entitats locals, els col·legis oficials de farmacèutics de la Comunitat Valenciana o els farmacèutics interessats.
  
2. El procediment podrà preveure l'exigència de fiances o garanties que n'asseguren un desplegament adequat en temps i forma.
  
3. L'autorització d'oficines de farmàcia en zones turístiques en funció de la població d'este caràcter haurà de contindre referència a la ubicació de l'oficina autoritzada, a fi que coincidisca amb la situació i assentament de la població estacional o temporal que fonamenta la seua autorització.
  
4. El procediment d'autorització de noves oficines de farmàcia es farà sobre la base dels principis de publicitat i transparència, d'acord amb els criteris de selecció que s'establesquen reglamentàriament. Els criteris de selecció tindran en compte principalment l'experiència professional, preferentment en oficines de farmàcia de la Comunitat Valenciana, especialment en poblacions de menys de 800 habitants, la valoració mitjançant una prova escrita dels coneixements d'atenció sanitària i farmacèutica, amb un pes percentual del vint-i-cinc per cent del total dels punts que s'hi poden obtenir, el currículum acadèmic, la formació professional complementària, la docència i la investigació, el coneixement del valencià i d'altres llengües de la Unió Europea.
  
5. Els farmacèutics propietaris d'una oficina de farmàcia oberta al públic no podran accedir a l'autorització d'una nova oficina de farmàcia en el mateix municipi. Així mateix, no podran participar en el procediment d'adjudicació els farmacèutics que tinguen més de setanta anys a l'inici del procediment.
  
6. En cas de coincidència de puntuació, tindrà preferència el farmacèutic de major antiguitat en l'exercici de la professió, acreditada mitjançant certificació lliurada per l'organisme oficial corresponent.
  
7. L'obtenció d'una autorització per a l'obertura d'una nova oficina de farmàcia esgotarà els mèrits corresponents a experiència professional que tinguera cada participant fins a la data d'inici del procediment d'adjudicació, de forma que en els procediments successius únicament podrà valorar-se l'experiència professional acumulada a partir d'esta».
  
DISPOSICIÓ FINAL
  
La present llei entrarà en vigor el sendemà de la publicació en el Diari Oficial de la Generalitat Valenciana.
  
Sia notori i manifest a tots els ciutadans que les Corts Valencianes han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:
  
València, 28 de febrer de 2003
  
El president de la Generalitat Valenciana,


Còpia Permalink ELI